हीरा व्यापारी जैमिन शाह की बेटी हैं दीवा, सेरेमनी में केवल करीबी दोस्त और परिवार शामिल हुआ
Jeet Adani gets engaged to Diva Jaimin Shah, भारत की दूसरे सबसे अमीर बिजनेसमैन गौतम अडाणी के बेटे जीत अडाणी ने रविवार (12 मार्च) को दिवा जैमीन शाह से सगाई की।
भारत की दूसरे सबसे अमीर बिजनेसमैन गौतम अडाणी के बेटे जीत अडाणी ने रविवार (12 मार्च) को दीवा जैमीन शाह से सगाई की। एंगेजमेंट सेरेमनी गुजरात के अहमदाबाद में आयोजित की गई थी। इस प्रोग्राम में केवल करीबी दोस्त और परिवार के सदस्य शामिल हुए। दिवा सी.दिनेश एंड कंपनी प्राइवेट लिमिटेड के हीरा व्यापारी जैमिन शाह की बेटी हैं। हालांकि अभी शादी की तारीख की जानकारी सामने नहीं आई है।
सगाई को काफी प्राइवेट रखा गया
जीत और दीवा जैमिन की सगाई को काफी प्राइवेट रखा गया था, इसलिए इसकी जानकारी काफी लेट सामने आई है। उनके सगाई समारोह की एक तस्वीर सामने आई है। कपल इसमें पेस्टल टोन में ट्रेडिशनल पोशाक पहने दिख रहा है। गौतम अडाणी के दो बेटे हैं। बड़े बेटे का नाम करण अडाणी और छोटे का नाम जीत अडाणी है। करण की शादी देश के जाने-माने कॉरपोरेट वकील सिरिल श्रॉफ की बेटी परिधि से हुई है।
2019 में अडाणी ग्रुप में शामिल हुए थे जीत
जीत अडाणी ने यूनिवर्सिटी ऑफ पेन्सिलवेनिया स्कूल ऑफ इंजीनियरिंग एंड एप्लाइड साइंसेज से अपनी पढ़ाई की है। वह 2019 में अडाणी ग्रुप में शामिल हुए और वर्तमान में ग्रुप फाइनेंस के वाइस प्रेसिडेंट हैं। वह अडाणी एयरपोर्ट्स और अडाणी डिजिटल लैब्स को ली़ड करते हैं। वहीं दिवा हीरा कारोबारी जैमिन शाह की बेटी हैं। जैमिन की कंपनी सी दिनेश की स्थापना चीनू दोशी और दिनेश शाह ने की थी।
दर्जनों कारोबार में शामिल अडाणी ग्रुप
रेलवे, हवाई अड्डे से लेकर बंदरगाह तक ऐसे दर्जनों कारोबार हैं, जहां अडाणी समूह का बड़ा दखल है। अडाणी समूह अप्रैल 2022 में 20 लाख करोड़ के मार्केट कैप वाले समूह में शामिल हुआ था। टाटा और अंबानी के बाद यह मुकाम हासिल करने वाला भारत का तीसरा समूह है। अडाणी ग्रुप की 10 कंपनियां शेयर बाजार में लिस्टेड हैं।
